Vermeende huisrower ontsnap uit polisieselleArgieffoto Die polisie in Limpopo is op die spoor van ŉ verdagte wat onlangs uit die aanhoudingselle van die polisiestasie in Mokopane (Potgietersrus) ontsnap het. Kol. Moatshe Ngoepe, woordvoerder van die polisie, het Donderdag in ŉ verklaring gesê Owen Alexander het uit aanhouding ontsnap kort nadat hy in die streekshof in Mokopane verskyn het op verskeie aanklagte van huisroof. Volgens Ngoepe is ŉ ondersoek reeds van stapel gestuur om te bepaal hoe Alexander uit aanhouding kon ontsnap. Die polisie doen intussen ŉ beroep op mense om enige inligting oor waar die verdagte hom moontlik bevind, by lt.kol. Malose Setsiba by 082 451 7213 of die naaste polisiestasie aan te meld. Inligting kan ook by 08600 1011 aangemeld word. Owen Alexander (Foto: SAPD)